
γ-globulin-Au/Ag nanoklaszterek: az ezüst tartalom hatása az optikai sajátságokra és a szenzorikai szelektivitásra

Az elmúlt évtizedekben a nanoszerkezetű anyagok orvosdiagnosztikai területen történő felhasználása az anyagtudományi kutatások egyik legdinamikusabban fejlődő ágává vált. Kutatócsoportunk munkatársai a korábbi években sikeresen állítottak elő [image: ]-globulin immunfehérjével stabilizált olyan fluoreszcens arany nanoklasztereket, melyek alkalmasak voltak a triptofán aminosav ún. kinurenin metabolikus körfolyamatának egyik legjelentősebb molekulájának, az L-kinureninnek a szelektív kimutatására. Az L-kinurenin koncentrációjának mérése a klaszterek vörös emissziójának kioltásán alapult, ezzel megnyitva az utat egy potenciális optikai bioszenzor kifejlesztéséhez [1].
Ezen kutatási témába bekapcsolódva, a stabilizáló fehérje megtartása mellett, ezüst hozzáadásával ötvözet Au/Ag klasztert állítottunk elő. A bemutatásra kerülő kísérleti munka során, a [image: ]-globulinnal stabilizált, fluoreszcens arany-ezüst nanoklaszterek fizikai-kémiai jellemzését végeztük el. Megvizsgáltuk a klaszterek vizes diszperziójának aggregációs hajlamát és a klaszterek „sótűrését”. Meghatároztuk, hogy a megváltozott kémiai összetétel, ezáltal az optikai sajátságok hangolása milyen hatással bír a kinurenin útvonallal szembeni szelektivitásra.
A szenzorikai méréseket foszfát-pufferben (pH = 7,40; 9,0 w% NaCl) és mesterséges agyvízben (aCSF) is elvégeztük. Utóbbiban azt tapasztaltuk, hogy a kinurenin útvonal metabolitjai közül kizárólag az L-kinureninből képződő kinurénsav hatására mérhető fluoreszcencia kioltás. A klaszterek szelektivitásának felderítése mellett pedig meghatároztuk a kinurénsav legkisebb kimutatható mennyiségét (limit of detection/LOD), illetve megmértük a fluoreszcencia élettartamot a kismolekula hozzáadása előtt és után mindkét közegben.
[1] D. Ungor, K. Horváth, I. Dékány, E. Csapó, Sensors Actuators B Chem. 2019, 88, 728–733

